text: Voldsomt blæsevejr forstyrrer trafikken
  13 januar 2019 kl. 13.23
   Vestkysten bliver ramt af voldsomt vejr, og det betyder færre togafgange og advarsel mod kørsel på Vejlefjordbroen.
  Skal du rejse med toget i det vestjyske det kommende døgn, kan det godt betale sig at tjekke afgangene en ekstra gang.   
  DSB og Banedanmark oplyser begge, at den kraftige vind, som forventes at ramme landet senere søndag, får betydning for togtrafikken.
  Banedanmark fortæller på Twitter, at der vil være timedrift mellem Tønder og Esbjerg samt fra Esbjerg mod Struer.
  Desuden bliver regionaltogene mellem Esbjerg og Fredericia indstillet kl. 18.00. IC-togene vil i stedet standse ved flere stationer, og ændringerne gælder indtil mandag middag.
  De opfordrer til at tjekke rejseplanen.
  Fra klokken 18 kører togene i timedrift mellem Tønder og Esbjerg og fra Esbjerg og nordpå mod Struer. Mellem Esbjerg og Fredericia kører der fra klokken 18 ikke regionaltog, mens IC-togene standser ved flere stationer. Tjek rejseplanen . Ændringerne varer til mandag middag
  DMI oplyser, at den jyske vestkyst kan forvente helt op til stormende kuling med vindstød af stormstyrke.
  Der er tale om en kategori 1-varsling, hvor der foruden skader på grene og tagsten også er en risiko for, at broer må lukkes.
  Vejdirektoratet skriver på Twitter, at de fraråder kørsel på E45 på Vejlefjordbroen med vindfølsomme køretøjer.
  På E45 Vejlefjordbroen, frarådes kørsel med vindfølsomme køretøjer på grund af kraftig vind. Det forventes at aftage sidst på aftenen. #trafikinfo
  
  